pythainlp/thaigov-v2-corpus-22032023 huggingface dataset:
วันเสาร์ที่ 22 ตุลาคม 2565
โฆษกรัฐบาลเผย นายกฯ ปรับโฉมภาคบริการราชการไทย เพิ่มรูปแบบ e-Service ติดต่อออนไลน์ สะดวก รวดเร็ว
โฆษกรัฐบาลเผย นายกฯ ปรับโฉมภาคบริการราชการไทย เพิ่มรูปแบบ e-Service ติดต่อออนไลน์ สะดวก รวดเร็ว  สอดคล้องเทคโนโลยี รองรับพฤติกรรมการดำเนินชีวิตของประชาชนในปัจจุบัน
วันนี้ 22 ต.ค. 65 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มุ่งมั่นขับเคลื่อนรัฐบาลสู่ระบบดิจิทัล ให้ส่วนราชการเตรียมความพร้อมให้บริการทางอิเล็กทรอนิกส์ เพิ่มช่องทางให้ประชาชนสามารถเข้าถึงบริการภาครัฐ ในรูปแบบ e-Service โดยประชาชนสามารถยื่นคำขออนุญาตโดยวิธีการอิเล็กทรอนิกส์ได้ ซึ่งเจ้าหน้าที่ของรัฐที่เกี่ยวข้องจะปฏิเสธไม่รับการขออนุญาตไม่ได้
ทั้งนี้ พระราชบัญญัติการปฏิบัติราชการทางอิเล็กทรอนิกส์ พ.ศ. 2565 ได้มีการประกาศในราชกิจจานุเบกษา เมื่อวันที่ 13 ตุลาคม 2565 ที่ผ่านมา และจะมีผลใช้บังคับทั้งฉบับวันที่ 10 มกราคม 2566 ทั้งนี้ การติดต่อราชการทุกแห่งสามารถทำได้ด้วยออนไลน์ โดยไม่จำเป็นต้องไปทำธุรกรรมด้วยตนเอง ยกเว้นการให้บริการเพียง 5 ประเภทนี้ ได้แก่ จดทะเบียนสมรส หย่า แจ้งรับบุตรบุญธรรม การทำบัตรประชาชนและพาสปอร์ต เพื่ออำนวยความสะดวกและลดภาระค่าใช้จ่ายของประชาชน ลดต้นทุน เพิ่มประสิทธิภาพแก่การปฏิบัติราชการของภาครัฐ และยังรองรับสภาพแวดล้อมและพฤติกรรมการดำเนินชีวิตของประชาชนในปัจจุบัน ทั้งนี้ ประชาชนจะได้รับความสะดวกในการติดต่อราชการ ในการยื่นขออนุญาต ขอรับสวัสดิการ สามารถยื่นเอกสารขอรับบริการได้ตลอด 24 ชั่วโมง ผ่านช่องทางอิเล็กทรอนิกส์ พร้อมขอให้เจ้าหน้าที่แจ้งหรือส่งใบอนุญาตให้ทางอิเล็กทรอนิกส์ได้ ไม่ต้องไปรับด้วยตนเอง
นอกจากนี้ ยังสามารถรับเงินจ่ายเงินออนไลน์ พร้อมได้ใบเสร็จ เมื่อประชาชนนำเอกสารตัวจริงมาแล้ว เจ้าหน้าที่ต้องทำสำเนาและรับรองเอง ประชาชนไม่ต้องเสียเงินในการถ่ายเอกสาร แสดงบัตรหรือใบอนุญาตทางอิเล็กทรอนิกส์ให้เจ้าหน้าที่ดูแทนได้ โดยประชาชนยังสามารถตรวจใบอนุญาตทางออนไลน์ได้
“หน่วยงานรัฐทุกหน่วยต้องมีช่องทางอิเล็กทรอนิกส์ เช่น อีเมลกลางของหน่วยงาน เพื่อเป็นช่องทางให้บริการประชาชน ซึ่งนอกจากจะเป็นประโยชน์แก่การดำเนินชีวิตและการประกอบอาชีพของประชาชน การทำธุรกรรมของภาคเอกชน ยังเป็นความสำเร็จของรัฐบาลในการยกระดับรูปแบบการบริหารงานและการบริการภาครัฐไปสู่ระบบดิจิทัลด้วย” นายอนุชา กล่าว
วันพฤหัสบดีที่ 3 พฤศจิกายน 2565
“เอนก” เข้าพบ “สมเด็จฮุนเซน” เปิดความสัมพันธ์ด้านการอุดมศึกษาและวิจัย ย้ำ “ไทยเป็นผู้นำทางวิทยาศาสตร์และเทคโนโลยีของภูมิภาค”
“เอนก” เข้าพบ “สมเด็จฮุนเซน” เปิดความสัมพันธ์ด้านการอุดมศึกษาและวิจัย ย้ำ “ไทยเป็นผู้นำทางวิทยาศาสตร์และเทคโนโลยีของภูมิภาค”
“เอนก” เข้าพบ “สมเด็จฮุนเซน” เปิดความสัมพันธ์ด้านการอุดมศึกษาและวิจัย ย้ำ “ไทยเป็นผู้นำทางวิทยาศาสตร์และเทคโนโลยีของภูมิภาค” ขอบคุณที่ให้ทุนเรียนโท-เอก และสนับสนุนการวิจัย เผยนายกฯ กัมพูชาเสียใจต่อเหตุสะเทือนขวัญที่หนองบัวลำภู
เมื่อวันที่ 8 ต.ค. ศ.(พิเศษ) ดร. เอนก เหล่าธรรมทัศน์ รมว.การอุดมศึกษา วิทยาศาสตร์ วิจัยและนวัตกรรม (อว.) ได้เข้าเยี่ยมคารวะและหารือกับสมเด็จอัครมหาเสนาบดีเดโช ฮุนเซน นายกรัฐมนตรีราชอาณาจักรกัมพูชา ณ วิมานสันติภาพ ทำเนียบรัฐบาล กรุงพนมเปญ ราชอาณาจักรกัมพูชา โดยเมื่อเริ่มการประชุมสมเด็จฮุนเซนได้แสดงความเสียใจอย่างที่สุดต่อประเทศไทยในนามของรัฐบาลและประชาชนกัมพูชาในเหตุการณ์สะเทือนขวัญที่จังหวัดหนองบัวลำภู
จากนั้น ศ.(พิเศษ) ดร.เอนก กล่าวว่า ได้นำทีมผู้บริหารของกระทรวง อว. ทั้งมหาวิทยาลัยและหน่วยงานทางด้านการวิจัย วิทยาศาสตร์และเทคโนโลยี เต็มคณะ มาหารือกับกระทรวงต่างๆ ของกัมพูชา เพื่อขยายและกระชับความสัมพันธ์ระหว่างราชอาณาจักรไทยกับราชอาณาจักรกัมพูชา ใน 3 ด้านสำคัญ คือ 1. รัฐบาลไทยโดย อว. ได้มอบทุนการศึกษาแก่นิสิตกัมพูชา ในระดับปริญญาโทและปริญญาเอกในสาขาวิทยาศาสตร์และเทคโนโลยีที่มหาวิทยาลัยต่างๆ ของไทย เพื่อเป็นการพัฒนาการศึกษาและการพัฒนากำลังคนร่วมระหว่างสองประเทศในสาขาที่สำคัญต่อการพัฒนาประเทศกัมพูชา 2.อนุญาตให้นักวิจัย นักวิทยาศาสตร์ของกัมพูชาไปเข้าร่วมการศึกษา การวิจัยในหลายๆ ด้าน รวมทั้งด้านดาราศาสตร์ ไอที ชีววิทยาศาสตร์ อาหาร และด้านอื่นๆ กับหน่วยงานวิจัยหลักของประเทศไทย และ 3.ความร่วมมือด้านการพัฒนากำลังคนด้านการแพทย์สาธารณสุข โดยเฉพาะการฝึกอบรมแพทย์เฉพาะทางในคณะแพทยศาสตร์ ของมหาวิทยาลัยที่อยู่ในความดูแลของ อว. นอกจากนี้ ยังยินดีให้คณะนักวิชาการของกัมพูชาเดินทางไปศึกษาดูงานที่ประเทศไทยเพื่อขยายและกระชับความร่วมมือด้วยกันระหว่างกัมพูชา-ไทย โดยเฉพาะด้านการศึกษา วิจัยและนวัตกรรมทั้งทางด้านวิทยาศาสตร์เทคโนโลยี สังคมศาสตร์ มนุษยศาสตร์ และด้านต่างๆ
ทั้งนี้ สมเด็จฮุนเซน ได้ขอบคุณ รมว.อว. ที่ได้นำความปรารถนาดีของ พล.อ.ประยุทธ์ จันทร์โอชา นายกรัฐมนตรีและรัฐบาลไทยมายังสมเด็จฮุนเซนและประเทศกัมพูชา โดยเฉพาะขอบคุณสำหรับการมอบทุนการศึกษาด้านการศึกษา วิจัย ในสาขาวิทยาศาสตร์และเทคโนโลยี ด้านการแพทย์และสาธารณสุขอีกด้วย
“สมเด็จฮุนเซน ได้ย้ำว่า ประเทศไทยมีความก้าวหน้าอย่างมากและเป็นผู้นำในภูมิภาคทางด้านการวิจัย วิทยาศาสตร์ เทคโนโลยีและนวัตกรรม สามารถที่จะช่วยส่งเสริมการพัฒนากัมพูชาได้อย่างมาก ซึ่งสาขาที่ประเทศไทยมีความแข็งแกร่งนั้นตรงกับความต้องการในการพัฒนาเศรษฐกิจและสังคมของประเทศกัมพูชา โดยกัมพูชาต้องการให้นิสิตนักศึกษาไปศึกษาในสาขาเหล่านี้ในระดับปริญญาโทและปริญญาเอก รวมทั้งการวิจัยในประเทศไทยด้วย ทั้งนี้ สมเด็จฮุนเซนได้สั่งการให้สถาบันที่เกี่ยวข้องของกัมพูชาหารือกับ อว. เพื่อผลักดันความร่วมมือให้ดีและลึกซึ้งยิ่งขึ้น โดยเฉพาะให้กระทรวงอุตสาหกรรม วิทยาศาสตร์ เทคโนโลยี และนวัตกรรม เริ่มเดินทางไปศึกษาดูงานในประเทศไทย” ศ.(พิเศษ) ดร.เอนก กล่าว
ทั้งนี้ การเยือนกัมพูชาของ รมว.อว. และคณะในครั้งนี้ ได้เข้าพบหารือกับรัฐมนตรีว่าการของกัมพูชา 5 กระทรวง ได้แก่ กระทรวงอุตสาหกรรม วิทยาศาสตร์ เทคโนโลยีและนวัตกรรม, กระทรวงแรงงานและการอาชีวศึกษา, กระทรวงศึกษาธิการ, กระทรวงข้อมูลและสารสนเทศ และกระทรวงธรรมการและศาสนา จนนำไปสู่ความร่วมมืออย่างเป็นรูปธรรมระหว่างสองประเทศ
วันพฤหัสบดีที่ 1 กันยายน 2565
​นายอานนท์ เหลืองบริบูรณ์ รองปลัดกระทรวงคมนาคม เปิดโครงการสัมมนา
การจัดฝึกซ้อมแผนบริหารความต่อเนื่อง ประจำปี 2565
นายอานนท์ เหลืองบริบูรณ์ รองปลัดกระทรวงคมนาคม เป็นประธานเปิดโครงการสัมมนาการจัดฝึกซ้อมแผนบริหารความต่อเนื่อง (Business Continuity Plan : BCP) ของสำนักงานปลัดกระทรวงคมนาคมและสำนักงานรัฐมนตรี ประจำปี 2565 โดยมีผู้บริหาร ข้าราชการ และเจ้าหน้าที่ที่เกี่ยวข้องร่วมสัมมนา ในวันที่ 1 กันยายน 2565 ณ อาคารสโมสรและหอประชุมกระทรวงคมนาคม
นายอานนท์ เหลืองบริบูรณ์ กล่าวว่า พระราชกฤษฎีกาว่าด้วยหลักเกณฑ์ และวิธีการบริหารกิจการบ้านเมืองที่ดี พ.ศ. 2546 มาตรา 50 บัญญัติว่า “เพื่อให้การบริหารราชการเป็นไปอย่างมีประสิทธิภาพและคุ้มค่าในเชิงภารกิจของรัฐ โดยความเห็นชอบของคณะรัฐมนตรีกำหนดให้ส่วนราชการต้องปฏิบัติการใดนอกเหนือจากที่กำหนดในราชกฤษฎีกานี้ รวมทั้งกำหนดมาตรการอื่นเพิ่มเติมจากที่บัญญัติไว้ในมาตรา 48 และมาตรา 49 ก็ได้” ดังนั้น อาศัยอำนาจตามความในพระราชกฤษฎีกาดังกล่าว ก.พ.ร. จึงได้เสนอแนวทาง การดำเนินการเตรียมความพร้อมต่อสภาวะวิกฤตและมาตรการที่เกี่ยวข้องต่อคณะรัฐมนตรี ซึ่งกำหนดให้ทุกส่วนราชการทั้งระดับกรม จังหวัด สถาบันอุดมศึกษา องค์กรปกครองส่วนท้องถิ่น องค์การมหาชน และรัฐวิสาหกิจ ดำเนินการเพื่อสร้างความพร้อมให้แก่หน่วยงานเมื่ออยู่ในสภาวะวิกฤต ซึ่งแผนบริหารความต่อเนื่องจะสามารถตอบสนองต่อการเกิดภาวะฉุกเฉินได้โดยไม่ต้องหยุดชะงักหรือมีอุปสรรค ซึ่งในการดำเนินงานจำเป็นจะต้องมีแผนการกู้คืนระบบหรือแผนการกู้คืนทรัพยากรบุคคลและกระบวนการทำงานเพื่อให้สามารถปฏิบัติงานหรือสามารถให้บริการแก่ประชาชนต่อไปได้
กระทรวงคมนาคมได้ดำเนินการตามหลักการเตรียมความพร้อมในภาวะวิกฤตตามพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2546 คือ การที่ให้ส่วนราชการสามารถนำบทเรียนสถานการณ์ความรุนแรงสำคัญที่ผ่านมา มาปรับกระบวนการทำงานใหม่ โดยเฉพาะในเรื่องการบริการประชาชน เพื่อให้มั่นใจว่าภารกิจหลักของทางราชการ หรืองานบริการประชาชนที่สำคัญสามารถดำเนินงานหรือให้บริการได้อย่างต่อเนื่องไม่สะดุดหยุดลงแม้ว่าจะประสบกับวิกฤต โดยมีกรอบแนวทางการดำเนินการเตรียมพร้อมต่อสภาวะวิกฤต 4 ขั้นตอน ประกอบด้วย การสร้างความรู้ความเข้าใจให้กับส่วนราชการ การเตรียมความพร้อมของส่วนราชการในการจัดทำแผนรองรับการดำเนินภารกิจการให้บริการประชาชนอย่างต่อเนื่อง (Business Continuity Plan) การซักซ้อมแผนและนำไปปฏิบัติได้จริง การส่งเสริมให้มีการบริหารจัดการอย่างยั่งยืน ในสภาวะวิกฤต โดยแนวคิดการบริหารความต่อเนื่องของหน่วยงานภาครัฐคือ การควบคุมดูแลและการป้องกันทรัพยากรที่สำคัญต่อการดำเนินงานหรือการให้บริการ เพื่อประโยชน์สูงสุดสำหรับผู้รับบริการและผู้มีส่วนได้ส่วนเสีย จึงเป็นสิ่งจำเป็นที่หน่วยงานต้องจัดทำแผนความต่อเนื่อง
ทั้งนี้ การจัดโครงการสัมมนาฯ ดังกล่าว จะทำให้บุคลากรของหน่วยงานของ สปค. และ สรค. ได้รับความรู้เรื่องการจัดทำแผนการบริหารความต่อเนื่อง และสามารถนำไปวางแผนการปฏิบัติงาน เพื่อรองรับภาวะฉุกเฉินในกรณีต่าง ๆ ได้อย่างมีประสิทธิภาพทั้งจากการชุมนุม น้ำท่วม ไฟไหม้ และโรคระบาด เพื่อสร้างความพร้อมเมื่ออยู่ในสภาวะวิกฤตให้สามารถปฏิบัติงานหรือให้บริการแก่ประชาชนต่อไปได้ โดยไม่หยุดชะงักหรือมีอุปสรรค
วันจันทร์ที่ 17 ตุลาคม 2565
รัฐบาลแจ้งชาวนาเช็กสิทธิประกันรายได้ปี65/66ได้แล้ววันนี้ ย้ำแก้ปัญหาอย่างเข้าถึง-เข้าใจ เพื่อให้ชาวนามีรายได้และคุณภาพชีวิตที่ดีขึ้น
รัฐบาลแจ้งชาวนาเช็กสิทธิประกันรายได้ปี65/66ได้แล้ววันนี้ ย้ำแก้ปัญหาอย่างเข้าถึง-เข้าใจ เพื่อให้ชาวนามีรายได้และคุณภาพชีวิตที่ดีขึ้น
วันที่ 17 ตุลาคม 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยความคืบหน้าโครงการประกันรายได้เกษตรกรผู้ปลูกข้าวปี2565/2566 ว่า เพื่อให้เกษตรกรผู้ปลูกข้าวมีรายได้ที่แน่นอน ตามนโยบายประกันรายได้เกษตรกรของรัฐบาล โดย พล.อ ประยุทธ์ จันทร์โอชา ขณะนี้พี่น้องเกษตรกรผู้ปลูกข้าวสามารถตรวจสอบสิทธิประกันรายได้ปี 2565/2566 ผ่านออนไลน์ได้แล้ว โดยจะทยอยจ่ายเงินส่วนต่างราคาประกันรายได้ข้าว ไร่ละ 1,000 ผ่านธนาคารเพื่อการเกษตรและสหกรณ์การเกษตร(ธ.ก.ส.)
น.ส.ทิพานัน กล่าวว่า สำหรับขั้นตอนตรวจสอบสิทธิผ่านออนไลน์ มี 3 ขั้นตอนดังนี้ 1. คลิกไปที่เว็บไซต์ https://chongkho.inbaac.com 2. กรอกเลขที่บัตรประชาชนจำนวน 13 หลัก 3. หลังจากกรอกเลขบัตรประชาชนจำนวน 13 หลัก จะมีรายละเอียดเปิดบัญชีจำนวนเงิน และ โครงการช่วยเหลือที่ได้รับ
ทั้งนี้หลังจากตรวจสอบในเว็บไซต์เรียบร้อยแล้ว หากมีข้อมูลขึ้นว่าได้รับเงินโอน สามารถเข้าไปตรวจสอบยอดเงินได้ด้วยตัวเองผ่านแอปพลิเคชัน ธ.ก.ส. A-Mobile จากธนาคากรเพื่อการเกษตรและสหกรณ์การเกษตร ซึ่งดูแลเกษตรกรผู้ปลูกข้าวครอบคลุมกว่า 4.68 ล้านคน และสามารถเช็คผลโอนเงินได้ตลอด 24 ชั่วโมง หากเงินเข้าบัญชีแล้วสามารถรับทราบทันทีที่https://chongkho.inbaac.com/
น.ส.ทิพานัน กล่าวว่า นอกจากชาวนาผู้ปลูกข้าว 4.68 ล้านครัวเรือนจะได้รับเงินโดยโอนตรงเข้าบัญชีอย่างโปร่งใสจากรัฐบาลทุกมาตรการแล้ว รัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรี ยังเดินหน้ามาตรการเสริมอื่นๆ เพื่อให้พี่น้องชาวนาไทยมีรายได้และคุณภาพชีวิตที่ดีขึ้นจากการประกอบอาชีพอย่างเข้าถึงและเข้าใจ เช่น มีมาตรการป้องกันข้าวเปลือกราคาตกในช่วงระยะเวลาที่ข้าวประดังกันออกสู่ตลาดจำนวนมาก โดยมีเงินช่วยเหลือเกษตรกรไร่ละ1,500บาทต่อรายต่อข้าว1ตันให้เกษตรกรผู้ปลูกข้าวชะลอการขายข้าวในช่วงระยะเวลาดังกล่าว และยังมีโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าวเป็นเงินไร่ละ 1,000 บาท เพื่อช่วยชาวนาอย่างยั่งยืน
"การตรวจสอบผ่านระบบออนไลน์เรื่องประกันรายได้ เป็นตัวเลือกหนึ่งที่รัฐบาลช่วยในการเข้าถึงข้อมูลที่สะดวกและรวดเร็วขึ้นของเกษตรกร ทั้งนี้ พล.อ.ประยุทธ์ จันทร์โอชา นายกรัฐมนตรี มีความห่วงใยเกษตรกรทุกภาคส่วน และพร้อมเดินหน้ามาตรการใหม่ๆ เพื่อให้พี่น้องชาวนาอยู่ดีกินดีขึ้น"น.ส. ทิพานัน กล่าว
วันอังคารที่ 6 กันยายน 2565
ครม.อนุมัติข้อยกเว้น ให้กระทรวงทรัพยากรธรรมชาติและสิ่งแวดล้อม นำที่ดินไปจัดเพื่อการอยู่อาศัยให้ชุมชน ในพื้นที่ป่าชายเลน 13 จังหวัด
ครม.อนุมัติข้อยกเว้น ให้กระทรวงทรัพยากรธรรมชาติและสิ่งแวดล้อม นำที่ดินไปจัดเพื่อการอยู่อาศัยให้ชุมชน ในพื้นที่ป่าชายเลน 13 จังหวัด
วันที่ 6 กันยายน 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.)มีมติอนุมัติ ตามที่กระทรวงทรัพยากรธรรมชาติและสิ่งแวดล้อม (ทส.) เสนอขอให้ยกเว้นมติคณะรัฐมนตรีเกี่ยวกับการใช้ประโยชน์พื้นที่ป่าชายเลน เพื่อนำที่ดินไปจัดเพื่อการอยู่อาศัยให้ชุมชนในพื้นที่ป่าชายเลนตามนโยบายของรัฐบาล ประจำปีงบประมาณ พ.ศ. 2564 ในพื้นที่ 13 จังหวัดชายฝั่งทะเล ได้แก่ จังหวัดกระบี่ จันทบุรี ชลบุรี ชุมพร ตราด นครศรีธรรมราช ประจวบคิรีขันธ์ พังงา ภูเก็ต ระนอง ระยอง สตูล และสุราษฎร์ธานี จำนวน 64 พื้นที่ เนื้อที่รวม 573,378 ไร่ ซึ่งคณะกรรมการนโยบายที่ดินแห่งชาติมีมติรับทราบแล้ว ในการประชุมครั้งที่ 2/2564 เมื่อวันที่ 13 กันยายน 2564 ที่ผ่านมา โดยในส่วนของค่าใช้จ่ายในการปลูกและบำรุงรักษาป่าชายเลนทดแทน ไม่น้อยกว่า 20 เท่า ของพื้นที่ป่าชายเลนที่ใช้ประโยชน์ กระทรวงทรัพยากรฯ จะดำเนินการตามระเบียบกรมทรัพยากรทางทะเลและชายฝั่งว่าด้วยการปลูกและบำรุงป่าชายเลนทดแทนเพื่อการอนุรักษ์หรือรักษาสภาพแวดล้อม กรณีการดำเนินการโครงการใด ๆ ของหน่วยงานของรัฐที่มีความจำเป็นต้องเข้าใช้ประโยชน์ในพื้นที่ป่าชายเลนต่อไป
ทั้งนี้ ในการพิจารณาพื้นที่ป่าชายเลนได้ดำเนินการสำรวจเป็นรายแปลง จำแนกพื้นที่ให้สอดคล้องกับสภาพป่าชายเลนในปัจจุบัน เช่น พื้นที่ป่าชายเลนที่ยังมีความอุดมสมบูรณ์เหมาะสมแก่การอนุรักษ์ และพื้นที่ป่าชายเลนเสื่อมโทรมสามารถนำไปจัดที่ดินให้ประชาชนอยู่อาศัยหรือใช้ประโยชน์ได้ มีการกำหนดขอบเขตที่ชัดเจน ให้สามารถบริหารจัดการพื้นที่ให้เกิดความสมดุลระหว่างการอนุรักษ์ป่าชายเลนเพื่อรักษาสิ่งแวดล้อมและระบบนิเวศตามธรรมชาติ และการใช้ประโยชน์พื้นที่ป่าชายเลน ในการดำเนินกิจกรรมต่างๆ ตลอดจนการกำหนดมาตรการในการควบคุมดูแลไม่ให้มีการบุกรุกพื้นที่ป่าชายเลนเพิ่มเติมอีก
วันอังคารที่ 13 กันยายน 2565
“ชัยวุฒิ” หารือ ICDL วางแนวทางส่งเสริม-ยกระดับทักษะด้านดิจิทัลของแรงงานไทย
“ชัยวุฒิ” หารือ ICDL วางแนวทางส่งเสริม-ยกระดับทักษะด้านดิจิทัลของแรงงานไทย
เมื่อวันที่13กันยายน2565นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส) ได้ให้การต้อนรับนายDamien O’SullivanประธานบริหารของมูลนิธิICDLแห่งสหภาพยุโรปและคณะในโอกาสเยี่ยมคารวะและพบหารือณห้องประชุมMDES 1ชั้น9กระทรวงดิจิทัลเพื่อเศรษฐกิจและสังคม
ในโอกาสนี้นายDamien O’Sullivanได้นำเรียนวิสัยทัศน์และแนวทางการดำเนินการของมูลนิธิICDLแก่คณะผู้แทนดศ.ก่อนนายชัยวุฒิฯนายDamienฯและผู้แทนหน่วยงานของดศ.ที่เกี่ยวข้องได้แก่นายภุชพงค์โนดไธสงเลขาธิการคณะกรรมการดิจิทัลเพื่อเศรษฐกิจและสังคมแห่งชาติและนายฉัตรชัยคุณปิติลักษณ์รองผู้อำนวยการสำนักงานส่งเสริมเศรษฐกิจดิจิทัลร่วมหารือโอกาสและแนวทางการสร้างความร่วมมือระหว่างกันเพื่อดำเนินการตามยุทธศาสตร์ที่5การพัฒนากำลังคนให้พร้อมเข้าสู่ยุคเศรษฐกิจและสังคมดิจิทัลของแผนพัฒนาดิจิทัลเพื่อเศรษฐกิจและสังคมของไทยทั้งนี้ที่ประชุมเล็งเห็นถึงความจำเป็นในการส่งเสริมและยกระดับทักษะด้านดิจิทัลและการใช้ประโยชน์จากเทคโนโลยีของแรงงานไทยให้มีความสอดคล้องกันและได้มาตรฐานสากลโดยรมว.ดศ.ได้มอบหมายให้สศด.เป็นผู้ประสานงานหลักของดศ.เพื่อหารือรายละเอียดความร่วมมือกับมูลนิธิICDLต่อไป
*****************
วันอาทิตย์ที่ 23 ตุลาคม 2565
รองนายกรัฐมนตรี “อนุทิน” เตรียมนำคณะเข้าประชุม World Bio Summit 2022 ณ กรุงโซล สาธารณรัฐเกาหลี ร่วมผู้แทนกว่า 18 ประเทศถกอนาคตวัคซีนสร้างความสามารถต่อสู้โรคอุบัติใหม่
รองนายกรัฐมนตรี “อนุทิน” เตรียมนำคณะเข้าประชุม World Bio Summit 2022 ณ กรุงโซล สาธารณรัฐเกาหลี ร่วมผู้แทนกว่า 18 ประเทศถกอนาคตวัคซีนสร้างความสามารถต่อสู้โรคอุบัติใหม่
วันที่ 23 ต.ค. 65 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ระหว่างวันที่ 24-27 ต.ค. 65 นายอนุทิน ชาญวีรกูล รองนายกรัฐมนตรีและรมว.สาธารณสุข จะนำคณะซึ่งประกอบด้วย นพ.โอภาส การย์กวินพงศ์ ปลัดกระทรวงสาธารณสุข นพ.ธเรศ กรัษนัยรวิวงค์ อธิบดีกรมควบคุมโรค พร้อมด้วยคณะแทนจากกระทรวงสาธารณสุขเข้าร่วมการประชุม World Bio Summit 2022 ซึ่งจัดขึ้น ที่กรุงโซล สาธารณรัฐเกาหลี
สำหรับการประชุม World Bio Summit 2022 ครั้งนี้เป็นเวทีการหารือใหม่ที่จัดขึ้นเป็นครั้งแรกโดยความร่วมมือของสาธารณรัฐเกาหลีกับองค์การอนามัยโลก ซึ่งได้มีการเชิญผู้นำประเทศต่างๆ มากกว่า 18 ประเทศทั้งในอเมริกา ยุโรป เอเชียเเละแอฟริกา รวมถึงผู้แทนบริษัทวัคซีน ผู้แทนองค์กรการกุศลเอกชน และผู้เชี่ยวชาญด้านโรคติดเชื้อ เข้าร่วม โดยจะมีการหารือในหัวข้ออนาคตของวัคซีนและชีวอนามัยจากประสบการณ์และบทเรียนที่เรียนรู้จากการระบาดของโรคโควิด19 พร้อมเสนอวิธีการเสริมสร้างความสามารถในการตอบสนองต่อโรคติดเชื้อและโรคอุบัติใหม่ในอนาคต
ในโอกาสนี้ นายอนุทิน จะเป็นผู้แทนประเทศไทยในการปาฐกกาถึงบทเรียนที่ทั่วโลกได้รับโควิด 19 และย้ำถึงจุดยืนของไทยในการร่วมกับนานาประเทศในการพัฒนาด้านสาธารณสุข เพื่อเตรียมความพร้อมสำหรับอนาคต
น.ส.ไตรศุลี กล่าวว่า ระหว่างการเข้าร่วมประชุมที่กรุงโซลครั้งนี้ รองนายกรัฐมนตรีและคณะ จะเข้าร่วมในพิธี Thailand-IVI Ratification Ceremony ซึ่งประเทศไทยจะให้สัตยาบันสารในการเข้าร่วมเป็นภาคีกับสถาบันวัคซีนนานาชาติ (IVI) อันจะส่งผลให้ประเทศไทยได้รับโอกาสในการพัฒนาและขยายความร่วมมือด้านวัคซีนทั้งในและต่างประเทศ โดยเฉพาะอย่างยิ่งในด้านการส่งเสริมการพัฒนาบุคลากรด้านวัคซีนของไทย
นอกจากนี้ จะมีการลงนามในบันทึกความเข้าใจระหว่างกระทรวงสาธารณสุขของไทยกับสาธารณรัฐเกาหลี ว่าด้วยความร่วมมือด้านสาธารณสุข ซึ่งจะนำไปสู่ความร่วมมือหลายด้านระหว่าง2ประเทศ อาทิ ความมั่นคงด้านสุขภาพการเสริมสร้างความเข้มแข็งให้ระบบสุขภาพ การดูแลสุขภาพดิจิทัล และการส่งเสริมสุขภาพ
.................
วันจันทร์ที่ 31 ตุลาคม 2565
รมว.พม. พบปัญหาใหม่ที่ จ.หนองบัวลำภู เร่งหาทางออกช่วยควาย 5 ตัว ไร้คนเลี้ยง หลังเจ้าของเสียชีวิตจากเหตุความรุนแรง
รมว.พม. พบปัญหาใหม่ที่ จ.หนองบัวลำภู เร่งหาทางออกช่วยควาย 5 ตัว ไร้คนเลี้ยง หลังเจ้าของเสียชีวิตจากเหตุความรุนแรง
วันนี้ (31 ต.ค. 65) นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เปิดเผยว่า วานนี้ ระหว่างที่ประชุมกับทีมปฏิบัติการสังคมสงเคราะห์ พม. หรือที่เรียกว่า ทีม CM จำนวน 40 ทีม ที่ดูแลช่วยเหลือทุกครอบครัวผู้ได้รับผลกระทบจากเหตุการณ์ความรุนแรงในพื้นที่ตำบลอุทัยสวรรค์ อำเภอนากลาง จังหวัดหนองบัวลำภู พบปัญหาใหม่ที่น่าสนใจว่า ครอบครัวผู้เสียชีวิตรายหนึ่ง อาศัยอยู่กับมารดาสูงอายุ และมีควาย จำนวน 5 ตัว เป็นภาระที่ต้องคอยดูแล แต่ด้วยมารดาแก่ชรา จึงไม่สามารถเลี้ยงต่อได้ จึงน่าเป็นห่วงมาก ทั้งนี้ ที่ประชุมจึงช่วยกันปรึกษาหาทางออกว่าจะดำเนินการช่วยเหลืออย่างไรทั้งมารดาผู้เสียชีวิตและควายทั้ง 5 ตัว โดยในเบื้องต้น ได้ให้อาสาสมัครปศุสัตว์มาช่วยดูแลควายชั่วคราวไว้ก่อน
วันอังคารที่ 4 ตุลาคม 2565
รมว.อว. ร่วมฟังเสวนาวิชาการซีรีส์กรุงรัตนโกสินทร์ ครั้งที่ 2 ในหัวข้อ "ชาวสยามกับการรู้หนังสือในสังคมอุดมปัญญา"
รมว.อว. ร่วมฟังเสวนาวิชาการซีรีส์กรุงรัตนโกสินทร์ ครั้งที่ 2 ในหัวข้อ "ชาวสยามกับการรู้หนังสือในสังคมอุดมปัญญา"
เมื่อวันที่ 16 กันยายน 2565 ศ. (พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (อว.) ให้เกียรติเปิดงานเสวนาวิชาการซีรีส์กรุงรัตนโกสินทร์ ครั้งที่ 2 ในหัวข้อ "ชาวสยามกับการรู้หนังสือในสังคมอุดมปัญญา" โดย ศ.(พิเศษ) ดร.ประคอง นิมมานเหมินท์ ราชบัณฑิตสำนักศิลปกรรรม สาขาวิชาวรรณกรรมพื้นเมือง, ผศ.ดร.อภิลักษณ์ เกษมผลกูล และ รศ.ดร.ปรีดี พิศภูมิวิถี คณะศิลปศาสตร์ มหาวิทยาลัยมหิดล ณ ห้องประชุมชั้น 4 อาคารพระจอมเกล้า สำนักงานปลัดกระทรวงการอุดมศึกษา วิทยาศาสตร์ วิจัยและนวัตกรรม (สป.อว) ถนนโยธี
ศ.(พิเศษ) ดร.เอนก กล่าวว่า ประเทศไทยมีเอกสารโบราณอยู่จำนวนมากในหลากหลายภูมิภาค เอกสารโบราณหลายฉบับถูกนำมาตีพิมพ์เป็นเอกสารสมัยใหม่ให้คนรุ่นหลังได้ศึกษา และบางฉบับยังคงถูกจารึกอยู่บนใบลานที่ควรค่าแก่การเก็บรักษา แต่ทั้งหมดนี้ ล้วนให้ความรู้เกี่ยวกับวีถีชีวิตความเป็นอยู่ของคนไทยในอดีต ผู้ที่เข้าฟังการเสวนาวิชาการในครั้งนี้จะทำให้เราเกิดความรู้ความเข้าใจ มีการปรับเปลี่ยนมุมมองของเราที่มีต่อประวัติศาสตร์ชาติไทย อารยธรรมของคนไทยได้อย่างมาก
ศ.(พิเศษ) ดร.ประคอง ได้เริ่มการเสวนาด้วยหัวข้อ "อ่าน เขียน เรียนหนังสือกับชาวสยาม บทบันทึกผ่านเอกสารตัวเขียน" โดยเอกสารที่พบในประเทศไทยส่วนใหญ่เป็นเอกสารเกี่ยวกับศาสนาพุทธ แสดงให้เห็นถึงความสนใจในด้านพุทธศาสนา รวมถึงการพบวรรณกรรมต่าง ๆ ที่ถูกเขียนด้วยอักษรภาษาไทย ถ่ายทอดชีวิตความเป็นอยู่ รวมถึงภูมิปัญญาของคนไทยในอดีตที่ควรค่าแก่การอนุรักษ์ เพื่อใช้ประโยชน์ทั้งในปัจจุบันและอนาคต ทั้งนี้ ในอนาคตเราควรเล็งเห็นการใช้ระบบดิจิทัลในการช่วยบันทึกข้อมูลที่บรรพบุรุษได้สรรค์สร้างขึ้นมาเพื่อให้คนรุ่นหลังได้ศึกษาค้นคว้าสืบต่อไป
ด้าน ผศ.ดร.อภิลักษณ์ ได้กล่าวถึงหัวข้อ "กอ ขอ กอ กา ภาษาสยาม อ่าน เขียน เรียนหนังสือกับชาวสยาม บทบันทึกผ่านเอกสารตัวเขียน" โดย "กอ ขอ กอ กา" เป็นสัญลักษณ์ของการเริ่มต้นการรู้หนังสือ ซึ่งหนังสือ "โบราณศึกษา" หลวงประเสริฐอักษรนิติ์ กล่าวถึงหนังสือเรียนหลักในสมัยรัตนโกสินทร์ ได้แก่
- ประถม ก กา
- สุบินทกุมาร
- ประถมจินดา
- ประถมจินดามณี เล่ม 1, 2
วัสดุที่ใช้ในการบันทึก ได้แก่ หิน (จารึกหิน), ใบลาน (สมุดใบลาน), เปลือก/เยื่อต้นข่อย (สมุดข่อย/สมุดไทย, ใบบอก, กระดาษเพลา) และไม้ไผ่ (หนังสือเจียง) เป็นต้น ด้านความรู้ที่ถูกบันทึกลงบนเอกสารตัวเขียนสามารถแบ่งออกได้ ดังนี้
- ศาสนา : ศาสนาพุทธตามพระไตรปิฎก
- ตำรา : ความรู้ต่าง ๆ เช่น แพทย์, เภสัช, นวด, ช่าง, ศิลปะ, คหกรรม, โจทย์เลข, แร่ธาตุ, ดาราศาสตร์, โหราศาสตร์, วิทยาศาสตร์ชาวบ้าน
- วรรณคดี : ตำนาน นิทาน นิราศ ประกอบพิธีกรรม ฯลฯ
- คาถา : มนต์ ยันต์
- กฎหมาย : คำพิพากษา
- บันทึกเบ็ดเตล็ด ; บัญชีต่าง ๆ การยืมเงิน, ทาส, เลี้ยงพระ, ใบบอก
ผศ.ดร.อภิลักษณ์ กล่าวลงท้ายว่า "ทลายกำแพงอคติความรู้โบราณ สร้างสะพานเชื่อมโลก เก่า - ใหม่ ให้ยั่งยืน" ใช้ความรู้ในอดีตมาต่อยอดให้เกิดมูลค่าและพิสูจน์องค์ความรู้ในโบราณมาใช้ประโยชน์ต่อไปอย่างยั่งยืน
วันพุธที่ 28 กันยายน 2565
รองนายกฯ พลเอก ประวิตร เปิดทำเนียบ รับข้อเรียกร้องจากผู้แทนกลุ่มมวลชน 3 กลุ่ม ขอแก้ไขปัญหาที่ดินทำกิน แหล่งน้ำ หนี้สิน ยืนยันรัฐบาลมุ่งแก้ไขปัญหา เพื่อประชาชนอยู่ดีกินดี
รองนายกฯ พลเอก ประวิตร เปิดทำเนียบ รับข้อเรียกร้องจากผู้แทนกลุ่มมวลชน 3 กลุ่ม ขอแก้ไขปัญหาที่ดินทำกิน แหล่งน้ำ หนี้สิน ยืนยันรัฐบาลมุ่งแก้ไขปัญหา เพื่อประชาชนอยู่ดีกินดี
น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า วันนี้ (28 กันยายน 2565) เวลา 16.30 น. ณ ห้องรับรอง 1 ตึกบัญชาการ 1 ทำเนียบรัฐบาล ผู้แทนกลุ่มมวลชน ประกอบด้วย ตัวแทนกลุ่มผู้ร่วมพัฒนาชาติไทย กลุ่มมวลชนสมัชชาเกษตรกรภาคอีสานและสมาพันธ์เกษตรกรอีสาน (สอส.) และกลุ่มสภาเครือข่ายประชาชนอีสาน สภาประชาชน 4 ภาค เข้าพบ พลเอก ประวิตร วงษ์สุวรรณ รองนายกรัฐมนตรี โดยมี นายอนุชา นาคาศัย รัฐมนตรีประจำสำนักนายกรัฐมนตรี นายธีรภัทร ประยูรสิทธิ ปลัดสำนักนายกรัฐมนตรี ผู้แทนส่วนราชการที่เกี่ยวข้อง ได้แก่ กระทรวงเกษตรและสหกรณ์ กรมชลประทาน และ กอ.รมน. เข้าร่วมด้วย
โดยผู้แทนกลุ่มมวลชนขอให้รัฐบาลพิจารณาแก้ไขปัญหาความเดือดร้อนของกลุ่มในเรื่องต่าง ๆ ได้แก่ พิจารณาข้อกฎหมายที่เกี่ยวข้องในการดำเนินการต่าง ๆ ให้เป็นปัจจุบัน มีความเหมาะสมและสามารถดำเนินการได้ โดยลดข้อจำกัดและเงื่อนไขต่าง ๆ รวมทั้งขอให้พิจารณาแก้ไขปัญหาที่ดินทำกิน ปัญหาแหล่งน้ำเพื่อการเกษตร ปัญหาหนี้สิน เป็นต้น
ทั้งนี้ พลเอก ประวิตร ได้มอบหมายให้รัฐมนตรีประจำสำนักนายกรัฐมนตรี ในฐานะประธานอนุกรรมการติดตามการแก้ไขปัญหาความเดือดร้อนของมวลชน พิจารณาแต่งตั้งคณะทำงาน ศึกษารวบรวมข้อมูล ข้อเท็จจริง และพิจารณาตามความเหมาะสม เร่งให้การช่วยเหลือให้เป็นที่ยุติ พร้อมทั้งเร่งรัดติดตามการแก้ไขปัญหาความเดือดร้อนต่าง ๆ โดยเร็ว ทั้งนี้ รองนายกรัฐมนตรีกล่าวยืนยันว่ารัฐบาลได้มีการดำเนินการมาโดยตลอด เพื่อดูแลช่วยเหลือผู้มีรายได้น้อย รวมทั้งการแก้ไขปัญหาที่ทำกิน ที่อยู่อาศัย และแหล่งน้ำ รวมทั้งปัญหาอื่น ๆ ยืนยันว่ารัฐบาลจะดูแลแก้ไขปัญหาให้ประชาชนอย่างเต็มความสามารถ เพื่อบรรเทาความเดือดร้อนให้ประชาชนกินดีอยู่ดี
วันอาทิตย์ที่ 30 ตุลาคม 2565
​โฆษกรัฐบาลเปิดเผยว่า นายกฯ เสียใจกับเหตุการณ์ Itaewon พร้อมสั่งติดตามสถานการณ์ช่วยเหลือหากมีคนไทยได้รับผลกระทบรีบช่วยเหลือด่วน
​โฆษกรัฐบาลเปิดเผยว่า นายกฯ เสียใจกับเหตุการณ์ Itaewon พร้อมสั่งติดตามสถานการณ์ช่วยเหลือหากมีคนไทยได้รับผลกระทบรีบช่วยเหลือด่วน
วันนี้ (30 ตุลาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เสียใจกับเหตุการณ์บริเวณถนนย่าน Itaewon ประเทศเกาหลีใต้ ส่งผลให้มีผู้เสียชีวิต และบาดเจ็บจำนวนมาก โดยสั่งการให้หน่วยงานที่เกี่ยวข้องเร่งติดตาม ตรวจสอบสถานการณ์หากมีคนไทยได้รับความเดือดร้อนให้รีบให้การช่วยเหลือโดยด่วน
โฆษกประจำสำนักนายกรัฐมนตรีกล่าวว่า สถานเอกอัครราชทูตไทย ณ กรุงโซล (Royal Thai Embassy, Seoul) รายงานถึงเหตุการณ์ที่เกิดขึ้นคืนวันเสาร์ที่ 29 ตุลาคม 2565 ในงานเทศกาลคืนวัน Halloween ที่จัดขึ้นในย่านถนน Itaewon กรุงโซล ทำให้มีผู้คนจำนวนมากเสียชีวิต และบาดเจ็บจากเหตุการณ์ดังกล่าว อย่างไรก็ดี สถานเอกอัครราชทูตฯ ยังไม่ได้รับรายงานว่ามีคนไทยได้รับบาดเจ็บหรือเสียชีวิตในเหตุการณ์ดังกล่าว
ทั้งนี้ หากคนไทยท่านใดต้องการความช่วยเหลือจากสถานเอกอัครราชทูตฯ สามารถติดต่อไปยังเบอร์โทรศัพท์ฉุกเฉิน 010-6747-0095
“นายกรัฐมนตรีเสียใจต่อเหตุการณ์ที่เกิดขึ้นซึ่งส่งผลให้มีผู้ได้รับผลกระทบบาดเจ็บและเสียชีวิตจำนวนมาก โดยได้สั่งการให้หน่วยงานที่เกี่ยวข้องติดตามสถานการณ์และให้การช่วยเหลือทันทีหากมีคนไทยได้รับผลกระทบ” นายอนุชาฯ กล่าว
วันจันทร์ที่ 31 ตุลาคม 2565
รัฐมนตรีว่าการกระทรวงยุติธรรม​ ถกแก้ปัญหายาเสพติด อุดช่องว่าง ”สารโซเดียมไซยาไนด์” ถูกส่งออกไปเป็นสารตั้งต้นผลิตยาเสพติด เคาะ ชะลอการส่งออก หลังพบปี 65 นำเข้า 1,150 ตัน
รัฐมนตรีว่าการกระทรวงยุติธรรม​ ถกแก้ปัญหายาเสพติด อุดช่องว่าง ”สารโซเดียมไซยาไนด์” ถูกส่งออกไปเป็นสารตั้งต้นผลิตยาเสพติด เคาะ ชะลอการส่งออก หลังพบปี 65 นำเข้า 1,150 ตัน แต่ส่งออกถึง 810 ตัน หวังปิดต้นทางผลิตยานรก เตรียมชง ครม.ด่วน
วันที่ 31 ตุลาคม 2565 เมื่อเวลา 11.00 น. นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุมหารือการแก้ไขปัญหายาเสพติดเร่งด่วนตามนโยบายรัฐบาล เพื่อหาแนวทางการควบคุมสารโซเดียมไซยาไนด์ โดยมี นายวิชัย ไชยมงคล เลขาธิการ ป.ป.ส. นายจุลพงษ์ ทวีศรี อธิบดีกรมโรงงานอุตสาหกรรม นายมานะ ศิริพิทยาวัฒน์ รองเลขาธิการ ป.ป.ส. พล.ต.ต.บรรพต มุ่งขอบกลาง รองผู้บัญชาการตำรวจปราบปรามยาเสพติด และหน่วยงานที่เกี่ยวข้อง เข้าร่วมประชุม ที่สำนักงาน ป.ป.ส.
โดยนายสมศักดิ์ กล่าวว่า การมาหารือในวันนี้ สืบเนื่องจาก พล.อ.ประยุทธ์ จันทร์โอชา นายกรัฐมนตรี ต้องการเร่งรัดติดตามการแก้ปัญหายาเสพติด หลังเกิดกรณีเหตุสะเทือนขวัญ ที่จังหวัดหนองบัวลำภู จึงต้องให้ทุกหน่วยงาน มาช่วยกันบูรณาการสกัดกั้นสารโซเดียมไซยาไนด์ ที่ถูกนำไปผลิตเป็นยาเสพติด ซึ่งที่ผ่านมา พบว่า มีการนำเข้ากว่า 1,150 ตัน และส่งออกไปเมียนมาร์ ถึง 810 ตัน ใช้ในประเทศ เพียง 310 ตัน ในกลุ่มโรงงานชุบโลหะ ซึ่งสารจำนวน 810 ตัน เคยคำนวนเป็นจำนวนยาบ้า ได้กว่า 16,060 ล้านเม็ด
ขณะที่ นายวิชัย กล่าวว่า สารโซเดียมไซยาไนด์ เป็นวัตถุอันตราย ชนิดที่ 3 ที่ต้องมีการขออนุญาต ซึ่งที่ผ่านมา มีการลักลอบนำไปผลิตยาเสพติด โดยโซเดียมไซยาไนด์ 1 กิโลกรัม สามารถผลิตยาบ้า ได้กว่า 22,000 เม็ด ซึ่งปัญหาที่ผ่านมา เมื่อ ป.ป.ส. มีการตรวจยึด ก็จะถูกโรงงานร้องเรียน จึงต้องตั้งคณะกรรมการกลั่นกรอง แต่ถึงแม้จะทำอย่างรัดกุม ก็ยังมีสารหลุดรอดไปผลิตยาเสพติด
ส่วน นายจุลพงษ์ กล่าวว่า สารโซเดียมไซยาไนด์ ประเทศเราไม่สามารถผลิตได้ จึงต้องมีการนำเข้า-ส่งออก โดยสารนี้ สามารถนำไปทำปฏิกิริยากับสารเบนซิลคลอไรด์ รวมเป็น เบนซิลไซยาไนด์ ซึ่งจะกลายเป็นสารตั้งต้นผลิตยาเสพติด โดยที่ผ่านมา การส่งออกโซเดียมไซยาไนด์ จะต้องมีการรับรองจากหน่วยงานรัฐ ของประเทศปลายทางว่า มีการใช้สารนี้ เพื่ออุตสาหกรรมจริง โดยปัจจุบัน การอนุญาตให้ส่งออก จะพิจารณาเป็นราย อนุญาตไม่เกิน 6 เดือน ส่วนแนวทางในการควบคุม เพื่อไม่ให้มีการนำไปผลิตยาเสพติดนั้น ต้องมีการทำคิวอาร์โค้ด เพื่อให้ผู้นำเข้า-ส่งออก ลงทะเบียนรายละเอียด จะได้อนุญาตในปริมาณการใช้งานจริง ซึ่งแนวทางนี้ จะป้องกันไม่ให้รายย่อย ลักลอบนำไปขายได้
“ส่วนภาพรวม ขอเสนอให้มีการชะลอการส่งออกสารโซเดียมไซยาไนด์ จนกว่าจะมีการจัดสรรโควต้าแล้วเสร็จ ซึ่งจะใช้เวลาประมาณ 3-6 เดือน เชื่อว่า จะไม่กระทบกับผู้ใช้งานจริง หรือ ประเทศเมียนมาร์ ที่สามารถนำเข้าได้โดยตรง เพราะในช่วงที่เราไม่อนุญาตส่งออก เมียนมาร์ ก็มีการนำเข้าโดยตรงจากจีน“ อธิบดีกรมโรงงานอุตสาหกรรม กล่าว
นอกจากนี้ นายสมศักดิ์ ให้สัมภาษณ์สื่อมวลชนเพิ่มเติมว่า ที่ประชุมมีความเห็นร่วมกันว่า ให้ชะลอการส่งออกสารโซเดียมไซยาไนด์ เพื่อจัดสรรให้รัดกุมก่อน โดยเฉพาะที่นำไปส่งออกต่างประเทศ ส่วนในประเทศ ที่ต้องการใช้สารโซเดียมไซยาไนด์ กว่า 310 ตัน ก็จะมีการคุมเข้มในการใช้ โดยจากนี้ ตนก็ได้ให้ ป.ป.ส.จัดทำข้อสรุปให้ชะลอการส่งออกสารโซเดียมไซยาไนด์ รายงานให้ที่ประชุมคณะรัฐมนตรีทราบโดยเร็ว เพราะเป็นเรื่องเร่งด่วน และต้องบูรณาการร่วมกัน ในการสกัดกั้นสารตั้งต้นผลิตยาเสพติด เพื่อป้องกันไม่ให้เกิดเหตุสะเทือนขวัญเกิดขึ้นอีก
วันศุกร์ที่ 4 พฤศจิกายน 2565
พม. พาเด็กเข้าคุ้มครองเพิ่ม 21 คน หลังแยกออกจากสถานสงเคราะห์เอกชนที่ จ.สมุทรสงคราม
พม. พาเด็กเข้าคุ้มครองเพิ่ม 21 คน หลังแยกออกจากสถานสงเคราะห์เอกชนที่ จ.สมุทรสงคราม
วันนี้ (3 พ.ย. 65)นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.)เปิดเผยถึงความคืบหน้าการช่วยเหลือเด็กในสถานสงเคราะห์เอกชนแห่งหนึ่งที่จังหวัดสมุทรสงคราม ว่า หลังจากทีม One Home พม. จังหวัดสมุทรสงคราม พร้อมด้วยทีมสหวิชาชีพ ได้แยกเด็ก 8 คนแรก แล้วนำออกมาเพื่อเข้าสู่กระบวนการสอบสวนและประมวลกฎหมายวิธีพิจารณาความอาญา ล่าสุด เย็นวานนี้ (2 พ.ย. 65) ระหว่างเจ้าหน้าที่ตำรวจเข้าตรวจค้นสถานสงเคราะห์ดังกล่าว กระทรวง พม. โดยพนักงานเจ้าหน้าที่ตาม พ.ร.บ. คุ้มครองเด็ก พ.ศ. 2546 ได้แก่ นักสังคมสงเคราะห์จากบ้านพักเด็กและครอบครัวจังหวัดสมุทรสงคราม สมุทรปราการ สมุทรสาคร และราชบุรี ได้ร่วมกันแยกเด็ก 21 คน และช่วยนำออกมาด้วยความสมัครใจ ซึ่งขณะนี้ มีเด็กรวมทั้งสิ้น 29 คน อายุระหว่าง 1 - 20 ปี อยู่ในความคุ้มครองสวัสดิภาพของกระทรวง พม.
นายอนุกูลกล่าวเพิ่มเติมว่า สำหรับเด็กอีกกว่า 20 คน ที่ยังไม่ได้ตัดสินใจออกจากสถานสงเคราะห์ดังกล่าว วันนี้ (3 พ.ย. 65) ทีมสหวิชาชีพจะประชุมหาแนวทางร่วมกันเพื่อเข้าไปช่วยเหลือเด็กโดยเร็วที่สุด ทั้งนี้ กระทรวง พม. ต้องนำเด็กทั้งหมดมาอยู่ในความคุ้มครองสวัสดิภาพตาม พ.ร.บ.คุ้มครองเด็ก พ.ศ. 2546
วันจันทร์ที่ 12 กันยายน 2565
รัฐมนตรีว่าการกระทรวงยุติธรรม มอบโล่เกียรติคุณขรก. - ลูกจ้างเกษียณกระทรวงยุติธรรม ขอบคุณทุกคนที่เข้ามาเป็นครอบครัวเดียวกัน
รัฐมนตรีว่าการกระทรวงยุติธรรม มอบโล่เกียรติคุณขรก. - ลูกจ้างเกษียณกระทรวงยุติธรรม ขอบคุณทุกคนที่เข้ามาเป็นครอบครัวเดียวกัน อุทิศตนเสียสละ มุ่งมั่นตั้งใจทำงานเพื่อชาติบ้านเมือง
เมื่อวันที่ 12 กันยายน 2565 เวลา 13.30 น. ที่กระทรวงยุติธรรม มีการจัดพิธีมอบโล่ประกาศเกียรติคุณแก่ข้าราชการ พนักงานราชการ และลูกจ้างประจำ ที่เกษียณอายุราชการประจำปี 2565 โดยมี นายสมศักดิ์ เทพสุทิน รมว.ยุติธรรม เป็นประธานในพิธี พร้อมด้วย นางพงษ์สวาท กายอรุณสุทธิ์ ปลัดกระทรวงยุติธรรม ผู้บริหาร ข้าราชการและเจ้าหน้าที่กระทรวงร่วมงาน
นางพงษ์สวาท กล่าวรายงานว่า การผลักดันภารกิจของหน่วยงานให้ประสบความสำเร็จตามวัตถุประสงค์ประกอบด้วยหลายปัจจัย รวมทั้งปัจจัยด้านคนซึ่งเป็นทรัพยากรที่มีคุณค่าที่สุด เป็นการสร้างมูลค่าเพิ่มในทุนทางปัญญาของคนในองค์กรให้มีประสิทธิภาพสูง และมีพลังในการทำงาน กระทรวงยุติธรรมได้เล็งเห็นความสำคัญในการแลกเปลี่ยนประสบการณ์และองค์ความรู้ร่วมกัน อันจะก่อให้เกิดความรัก ความผูกพัน และบูรณาการร่วมกันได้อย่างมีประสิทธิภาพ และชาวกระทรวงยุติธรรมได้ร่วมกันแสดงความปรารถนาดีและเชิดชูเกียรติผู้ที่ได้อุทิศตน ทำงานเพื่อชาติบ้านเมือง และปฏิบัติตามวินัยและจรรยาบรรณตลอดระยะเวลาหลายปี ด้วยความมุ่งมั่นตั้งใจ สร้างคุณประโยชน์และความสุขแก่ประชาชน จนถึงวาระครบรอบเกษียนอายุราชการ
นายสมศักดิ์ กล่าวว่า วันนี้ถือเป็นวาระพิเศษ ที่เราชาวกระทรวงยุติธรรมได้มาอยู่พร้อมหน้าพร้อมตากัน ตลอดระยะเวลาหลายปีที่ผ่านมานั้น ทุกท่านได้เสียสละ ทุ่มเทเวลา เพื่อการปฏิบัติงานอย่างเต็มที่ ด้วยความรู้ ความสามารถที่เต็มที่ ด้วยพลังแห่งความเข้มแข็ง จนเกิดเป็นผลงานดีๆ ที่สร้างประโยชน์ สร้างความสุขให้ประเทศชาติมาโดยตลอด วันนี้เป็นวันแห่งความภาคภูมิใจ จะเป็นความทรงจำของเราชาวกระทรวงยุติธรรม ตนเชื่อว่าทุกท่านคงรู้สึกแบบเดียวกัน ตนและพี่น้องชาวกระทรวงยุติธรรมขอแสดงความยินดีและชื่นชมทุกๆท่าน ท่านคือความภูมิใจของเรา ขออวยพรให้ทุกท่านดำเนินชีวิตอย่างมีความสุข ใช้เวลาต่อจากนี้ไปอย่างมีคุณค่า ทั้งต่อตนเอง สังคมและประเทศชาติ ให้สมกับเกียรติยศและความภูมิใจตลอดไป
"ผมขอขอบคุณทุกท่านที่ร่วมกันทำงานหนักเพื่อชาติบ้านเมืองและประชาชนมาโดยตลอด ที่ผ่านมาผมเห็นความมุ่งมั่นทุ่มเท และรับรู้ว่าทุกท่านได้เสียสละเวลาเพื่อประโยชน์ส่วนรวม ผมต้องขอขอบคุณทุกท่านกับความทุ่มเททำงาน ขอให้ทุกท่านโชคดีตลอดไป" นายสมศักดิ์ กล่าว
สำหรับผู้ที่เกษียนอายุราชการของกระทรวงยุติธรรมในปีนี้มีทั้งสิ้น 546 คน เป็นข้าราชการ 438 คน พนักงานราชการ 31 คน และลูกจ้างประจำ 77 คน โดยบุคคลสำคัญ อาทิ น.ส.รวิวรรณ์ ศรีวนาภิรมย์ ผู้ตรวจราชการกระทรวงยุติธรรม นายวิตถวัลย์ สุนทรขจิต อธิบดีกรมคุมประพฤติ พ.ต.อ.ทรงศักดิ์ รักศักดิ์สกุล ผอ.สถาบันนิติวิทยาศาสตร์ พ.อ.ศุภณัฏฐ์ หนูรุ่ง รองอธิบดีกรมคุมประพฤติ นายธวัชชัย ชัยวัฒน์ รองอธิบดีกรมราชทัณฑ์
วันพฤหัสบดีที่ 22 กันยายน 2565
รองนายกฯ ประวิตร ห่วงใยประชาชนที่ได้รับผลกระทบจากกรณีสารเคมีจากโรงงานรั่วไหล ในเขต อ.นครชัยศรี นครปฐม กำชับหน่วยงานเกี่ยวข้องดูแลให้เข้าสู่สถานการณ์ปกติโดยเร็ว
รองนายกฯ ประวิตร ห่วงใยประชาชนที่ได้รับผลกระทบจากกรณีสารเคมีจากโรงงานรั่วไหล ในเขต อ.นครชัยศรี นครปฐม กำชับหน่วยงานเกี่ยวข้องดูแลให้เข้าสู่สถานการณ์ปกติโดยเร็ว สาธารณสุขให้คำแนะนำปฏิบัติประชาชนป้องกันตนเอง
วันที่ 22 กันยายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประวิตร วงษ์สุวรรณ รองนายกรัฐมนตรี ได้มีความห่วงใยประชาชนที่ได้รับผลกระทบจากเหตุสารเคมีรั่วไหลจากโรงงานในพื้นที่บริเวณพื้นที่ ต.ขุนแก้ว อ.นครชัยศรี จ.นครปฐม เนื่องจากกลิ่นสารเคมีได้กระจายในวงกว้างทั้งในพื้นที่และรอยต่อกรุงเทพฯ โดยขณะนี้หน่วยงานที่เกี่ยวข้องทั้ง อยู่ระหว่างการตรวจสอบประเภทสารเคมี
อย่างไรก็ตาม ในเบื้องต้นขอให้ประชาชนปฏิบัติตัวตามคำแนะนำของทางการ คือ ให้หลีกเลี่ยงการออกนอกอาคาร ไม่อยู่ในที่โล่งแจ้ง สวมหน้ากากอนามัยตลอดเวลา เพื่อป้องกันระบบทางเดินหายใจ เนื่องจากโรงงานนี้เป็นโรงงานประเภทฟอกย้อมมี copper sulfate หรือสารประกอบที่มีผลทำให้ระคายเคืองระบบทางเดินหายใจ หรือหากมีการรวมตัวกับน้ำเกิดเป็นกรดแล้วหายใจไอกรดเข้าไปจะเป็นอันตรายเช่นกัน ทั้งนี้ หากประชาชนมีอาการผิดปกติทางร่างกายควรรีบพบแพทย์เพื่อประเมินอาการ
น.ส.ไตรศุลี กล่าวว่า รองนายกรัฐมนตรีได้กำชับให้หน่วยงานเกี่ยวข้อง ทั้งกรมควบคุมมลพิษ กรมโรงงานอุตสาหกรรม ประสานงานกับผู้ประกอบการ และหน่วยงานท้องถิ่นในการดูแลแก้ไขปัญหาให้เข้าสู่ภาวะปกติโดยเร็ว และให้ตรวจสอบอย่างเข้มงวดว่าเหตุที่เกิดขึ้นดังกล่าวมาจากข้อบกพร่องของระบบหรือของผู้ปฏิบัติงาน โดยให้ดำเนินการตามข้อกฎหมายอย่างเคร่งครัด เนื้องจากการประกอบการของโรงงานจะต้องมีความเข้มงวดป้องกันผลกระทบในวงกว้างต่อประชาชน
นอกจากนี้ ขอให้หน่วยงานด้านสาธารณสุขออกคำแนะนำ ทั้งข้อปฏิบัติ วิธีการรักษากรณีเกิดอาการผิดปกติทางร่างกายขึ้น
ทั้งนี้ กรมควบคุมมลพิษรายงานในเบื้องต้นว่า เหตุการณ์ครั้งนี้เป็นเหตุรั่วไหลของน้ำมันถ่ายเทความร้อน โดยเหตุเกิดเมื่อเวลาประมาณ 6.15 น. ทางผู้ประกอบการได้แก้ไขแล้วแต่กลิ่นส่งผลกระทบในวงกว้าง ซึ่งกรมควบคุมมลพิษได้ส่งข้อมูลเกี่ยวกับน้ำมันถ่ายเทความร้อนให้เจ้าหน้าที่กู้ภัยสารเคมีที่เข้าพื้นที่รับทราบแล้วหลังจากนี้จะมีการแจ้งผลการตรวจสอบให้ทราบต่อไป
วันจันทร์ที่ 5 กันยายน 2565
รองนายกฯ พล.อ.ประวิตรฯ มอบหนังสืออนุญาตทำประโยชน์ ที่ดินส.ป.ก.4-01 ย้ำรัฐบาลให้ความสำคัญให้ประชาชนมีที่ดินทำกินทุกพื้นที่
รองนายกฯ พล.อ.ประวิตรฯ มอบหนังสืออนุญาตทำประโยชน์ ที่ดินส.ป.ก.4-01 ย้ำรัฐบาลให้ความสำคัญให้ประชาชนมีที่ดินทำกินทุกพื้นที่
วันที่ 5 กันยายน 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า วันนี้ (5 กันยายน 2565) เวลา 14.45 น. ณ แปลงหมายเลข 602 ตำบลกระบี่น้อย อำเภอเมืองกระบี่ จังหวัดกระบี่ พลเอก ประวิตร วงษ์สุวรรณ รองนายกรัฐมนตรี ตรวจราชการโครงการจัดที่ดินทำกินให้ชุมชนตามนโยบายรัฐบาล และเป็นประธานในพิธีมอบหนังสืออนุญาตให้เข้าทำประโยชน์ในเขตปฏิรูปที่ดิน (ส.ป.ก. 4-01)
สำหรับจังหวัดกระบี่มีพื้นที่ดำเนินการปฏิรูปที่ดินเพื่อเกษตรกรรมครอบคลุมทั้ง 8 อำเภอ พื้นที่ดำเนินการทั้งสิ้น 738,721 ไร่ จัดที่ดินให้เกษตรกรเข้าทำประโยชน์ในที่ดินแล้ว จำนวน 24,697 ราย เนื้อที่ประมาณ 469,298 ไร่ โดยที่ผ่านมาจังหวัดกระบี่ประสบปัญหาการชุมนุมเรียกร้องที่ดินทำกินอย่างต่อเนื่อง โดยเฉพาะกรณีการถือครองที่ดินของรัฐโดยมิชอบด้วยกฎหมาย และปัญหาที่ดินหมดอายุสัมปทาน ซึ่งสำนักงานการปฏิรูปที่ดินเพื่อเกษตรกรรมได้มีการดำเนินการแก้ไขปัญหาการครอบครองที่ดินในเขตปฏิรูปที่ดินโดยมิชอบด้วยกฎหมายในเขตปฏิรูปที่ดินจังหวัดกระบี่มาอย่างต่อเนื่อง สามารถยึดคืนพื้นที่ตามคำสั่งหัวหน้าคณะรักษาความสงบแห่งชาติ ให้ คทช.จังหวัดกระบี่ ดำเนินการจัดที่ดินทำกินแล้วในพื้นที่ 3 อำเภอ ได้แก่ อำเภอเมืองกระบี่ อำเภอเหนือคลอง และอำเภอเขาพนม รวมจำนวน 4 แปลง เนื้อที่รวมประมาณ 6,259 ไร่
รองนายกรัฐมนตรีกล่าวพบปะกับประชาชนที่มาให้การต้อนรับว่า พลเอก ประยุทธ์ จันทร์โอชา และรัฐบาลมีความห่วงใย ให้ความสำคัญกับปัญหาความเดือดร้อนของประชาชนมาตลอด โดยเฉพาะในเรื่องที่อยู่อาศัย และพื้นที่ทำกินของประชาชน สั่งการให้ ส.ป.ก. จังหวัดกระบี่ เร่งดำเนินการโครงการพัฒนาแหล่งน้ำ เพื่อการเกษตร และจัดสรรที่ดินทำกินให้ประชาชน ตามแผนงานที่ได้กำหนดไว้โดยเร็ว เพื่อแก้ไขปัญหาเรื่องพื้นที่ทำกิน และเป็นการสนับสนุนการสร้างอาชีพให้กับพี่น้องประชาชนชาวกระบี่ต่อไป
รองนายกรัฐมนตรีกล่าวต่อไปว่า การดำเนินการของรัฐบาลในระยะเวลากว่าสามปีที่ผ่านมา ได้ดูแลประชาชนเรื่องน้ำดีที่สุด ไม่มีพื้นที่ไหนประกาศเป็นพื้นที่ภัยแล้ง ซึ่งได้รับความร่วมมือจากข้าราชการและประชาชนทุกจังหวัด พร้อมกำชับให้เร่งพัฒนาแหล่งน้ำและจัดสรรที่ดินทำกินให้ประชาชนโดยเร็ว เพื่อให้ประชาชนได้มีที่ดินทำมาหากิน ถือเป็นเรื่องสำคัญที่ประชาชนและข้าราชการต้องร่วมมือกันในการทำให้ที่ดินทำกินดีขึ้นเรื่อย ๆ
ในช่วงท้าย รองนายกรัฐมนตรีขอให้ทุกคนสุขภาพแข็งแรง ถ้าไม่มีแรง ขอให้ใช้ใจเราบันดาลแรง เพื่อให้เกิดความร่วมไม้ร่วมมือกันทุกฝ่าย ทำให้ร่างกายแข็งแรงโดยใช้ใจร่วมมือกัน พร้อมขอฝากประชาชนให้สนับสนุนให้รัฐบาลได้พัฒนาประเทศเพื่อความมั่นคง มั่งคั่ง ยั่งยืนตลอดไป
วันจันทร์ที่ 12 กันยายน 2565
กษ. จัดทีมเร่งสำรวจความเสียหาย ฟื้นฟู เยียวยาเกษตรกร พื้นที่การเกษตรเสียหายจากสถานการณ์น้ำท่วม
.....
ดร.เฉลิมชัย ศรีอ่อน รมว.เกษตรและสหกรณ์ (กษ.) เผยถึงสถานการณ์ฝนตกหนักและตกสะสมในช่วงที่ผ่านมา สาเหตุจากบริเวณความกดอากาศสูงจากประเทศจีนแผ่ปกคลุมภาคเหนือตอนบนและประเทศลาวตอนบน เกิดปริมาณฝนตกสะสมจำนวนมาก ส่งผลให้เกิดอุทกภัยในหลายพื้นที่ของประเทศ
.
จึงได้สั่งการและมอบหมายให้หน่วยงานต่าง ๆ ในสังกัดกระทรวงเกษตรและสหกรณ์ทั้งส่วนกลางและภูมิภาค เข้าช่วยเหลือประชาชนในพื้นที่เสี่ยงและช่วยเหลือเกษตรกร ทั้งการระดมเครื่องจักร เครื่องสูบน้ำ เครื่องผลักดันน้ำ เพื่อช่วยเร่งระบายมวลน้ำออกจากพื้นที่ชุมชนและพื้นที่การเกษตร ประเมินสถานการณ์ด้านปศุสัตว์และประมง อพยพสัตว์ในพื้นที่เสี่ยง ซ่อมแซมโครงสร้างด้านชลประทาน รวมถึงแหล่งกักเก็บน้ำ บำบัดน้ำเสียในพื้นที่ชุมชนและพื้นที่เกษตร ปรับปรุงบำรุงดิน
.
และจัดทีมเร่งสำรวจความเสียหาย เพื่อฟื้นฟู เยียวยาเกษตรกรและพื้นที่ทางการเกษตรอย่างต่อเนื่อง พร้อมบูรณาการกับทุกภาคส่วนเข้าช่วยเหลือประชาชนจนกว่าสถานการณ์จะกลับเข้าสู่ภาวะปกติ
.
สำหรับส่วนเกณฑ์การให้ความช่วยเหลือ ใช้หลักเกณฑ์วิธีปฏิบัติปลีกย่อยเกี่ยวกับการให้ความช่วยเหลือ ด้านการเกษตรผู้ประสบภัยพิบัติกรณีฉุกเฉิน พ.ศ. 2564 ซึ่งเป็นไปตามระเบียบกระทรวงการคลังว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน โดยช่วยเหลือเกษตรกรผู้ประสบภัยพิบัติที่ขึ้นทะเบียนและปรับปรุงทะเบียนกับหน่วยงานที่กำกับดูแลแต่ละด้านของกระทรวงเกษตรและสหกรณ์
#ไทยคู่ฟ้า#ร่วมต้านโควิด19
-------------------
วันศุกร์ที่ 28 ตุลาคม 2565
พลเอก ประวิตรฯ พอใจผลคุณภาพสิ่งแวดล้อมโดยรวมดีขึ้น ย้ำยังต้องติดตามเฝ้าระวังของเสีย สารพิษและขยะพลาสติก ทำความเข้าใจและขับเคลื่อนแผน มุ่งรูปธรรมผลสัมฤทธิ์
พลเอก ประวิตรฯ พอใจผลคุณภาพสิ่งแวดล้อมโดยรวมดีขึ้น ย้ำยังต้องติดตามเฝ้าระวังของเสีย สารพิษและขยะพลาสติก ทำความเข้าใจและขับเคลื่อนแผน มุ่งรูปธรรมผลสัมฤทธิ์
วันนี้ (28 พฤศจิกายน 2565) เวลา 10.30 น. พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการสิ่งแวดล้อมแห่งชาติ ครั้งที่ 5 / 65 ผ่านระบบอิเล็กทรอนิกส์ โดยมี รมว.ทส ปล.ทส.และ ปล.กห.ร่วมประชุม ณ มูลนิธิอนุรักษ์ป่ารอยต่อฯ
ที่ประชุมรับทราบ รายงานภาพรวมสถานการณ์คุณภาพสิ่งแวดล้อม ปี 65 ดีขึ้น โดยมีพื้นที่เพาะปลูกเกษตรอินทรีย์เพิ่มขึ้น ความอุดมสมบูรณ์ของทรัพยากรประมงเพิ่มขึ้น และการใช้พลังงานมีประสิทธิภาพมากขึ้น สถานการณ์ที่ควรติดตามเฝ้าระวัง เช่น ปริมาณการนำเข้าปุ๋ยเคมีและวัตถุอันตรายทางการเกษตร ปริมาณขยะพลาสติก ของเสียอันตราย มูลฝอยติดเชื้อเพิ่มขึ้น และธรณีภัยพิบัติเพิ่มขึ้น พร้อมทั้งรับทราบผลการดำเนินงานบริหารจัดการเขตควบคุมมลพิษ ตามแผนการปฏิรูปประเทศ พบว่า เขตควบคุมมลพิษ 18 พื้นที่ ใน 13 จว. ไม่มีพื้นที่ใด มีความพร้อมในการยกเลิกเขตควบคุมมลพิษในปี 2565โดยมีพื้นที่หมู่เกาะพีพี จว.กระบี่ เป็นที่เดียวที่มีความพร้อมยกเลิกในระยะไม่เกิน 3 ปี ทั้งนี้ ต.หน้าพระลาน จว.สระบุรี และ จว.ระยอง ยังอยู่ในสถานะมีความพร้อมน้อย ปัญหาภาพรวมจากข้อจำกัดงบประมาณ รวมทั้งการกำกับดูแลไม่ทั่วถึงและเข้มงวดพอ
ต่อจากนั้น ได้ร่วมพิจารณาและให้ความเห็นชอบ ด้านการประเมินผลกระทบสิ่งแวดล้อม ( EIA ) ที่สำคัญ ได้แก่ โครงการพัฒนาเพิ่มขีดความสามารถท่าอากาศยานดอนเมือง โครงการโรงไฟฟ้าพระนครใต้ (ส่วนเพิ่ม) สมุทรปราการ โครงการอ่างเก็บน้ำน้ำปาด จว.อุตรดิตถ์ และโครงการก่อสร้างทางเลี่ยงเมือง จว.อ่างทอง และเห็นชอบ แผนจัดการคุณภาพสิ่งแวดล้อม ปี 66-70 แผนปฎิบัติการด้านการจัดการขยะพลาสติก ระยะที่ 2 ปี 66-70 แผนเฉพาะกิจเพื่อแก้ไขปัญหามลพิษด้านฝุ่นละอองปี 66 นโยบายกำกับการนำเข้าเศษพลาสติก แผนปฏิบัติการเพื่อจัดการคุณภาพสิ่งแวดล้อมในระดับจังหวัด ปี 67 โครงการพัฒนาศักยภาพสำนักงานทรัพยากรธรรมชาติ และสิ่งแวดล้อมจังหวัด รวมทั้งการกำหนดอัตราค่าบริการกำจัดขยะมูลฝอย ขององค์กรปกครองส่วนท้องถิ่น 14 แห่ง ที่ได้รับการจัดสรรเงินกองทุนสิ่งแวดล้อม
พลเอก ประวิตรฯ ได้ขอบคุณ ทส.ที่ให้ความสำคัญรขับเคลื่อนงานด้านสิ่งแวดล้อมต่อเนื่องมา มีผลสถานการณ์ภาพรวมคุณภาพสิ่งแวดล้อมดีขึ้น อย่างไรก็ตามขอให้ ทส.ยังคงติดตามสถานการณ์ที่ควรติดตามเฝ้าระวังอย่างใกล้ชิด พร้อมทั้ง ร่วมกำกับและเข้มงวด การบริหารจัดการเขตควบคุมมลพิษให้เป็นไปตามแผนการปฏิรูปประเทศ โดยขอให้ทำความเข้าใจกับหน่วยงานที่เกี่ยวข้อง ร่วมขับเคลื่อนแผนจัดการคุณภาพสิ่งแวดล้อม ที่ผ่านความเห็นชอบ ให้เป็นรูปธรรมโดยมุ่งผลสัมฤทธิ์ ควบคู่กับการสร้างความเข้าใจและการมีส่วนร่วมของภาคประชาชน ชุมชนท้องถิ่นไปพร้อมกัน
………..
ลิงค์ดาวโหลดคลิป !!!!
​
วันพฤหัสบดีที่ 20 ตุลาคม 2565
รัฐมนตรีว่าการกระทรวงยุติธรรม ปลื้ม ประชาชนพอใจการเยียวยาผู้เสียหาย จี้คุ้มครองสิทธิ ทำงานให้เต็มที่ติดตามเคลียร์เรื่องเก่าอย่าให้ค้างคา
รัฐมนตรีว่าการกระทรวงยุติธรรม ปลื้ม ประชาชนพอใจการเยียวยาผู้เสียหาย จี้คุ้มครองสิทธิ ทำงานให้เต็มที่ติดตามเคลียร์เรื่องเก่าอย่าให้ค้างคา เร่งจ่ายเงินดูแลผู้บาดเจ็บ ชมเจ้าหน้าที่-สยจ.เอาใจใส่เงินถึงมือเร็วขึ้น ขอรักษามาตรฐานพร้อมพัฒนาให้ดีกว่าเดิมอีก
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า ในปีงบประมาณ 2565 กรมคุ้มครองสิทธิและเสรีภาพ ได้จ่ายเงินเยียวยา ตาม พ.ร.บ.ค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา รวมทั้งสิ้น 7,894 ราย เป็นเงิน 400,000,000 บาท โดยแบ่งเป็น ผู้เสียหาย 7,848 ราย เป็นเงิน 389,813,351 บาท และจำเลย 46 ราย เป็นเงิน 10,186,649 บาท ซึ่งที่ผ่านมาได้รับคำชมจากประชาชนว่าเราสามารถจ่ายเงินช่วยเหลือได้อย่างรวดเร็ว โดยเฉพาะเหตุการณ์ล่าสุดที่ จ.หนองบัวลำภู ที่กรมคุ้มครองสิทธิฯ สามารถจ่ายเงินเยียวยาถึงมือผู้เสียหายได้ภายใน 3 วัน ซึ่งเราถือเป็นหน่วยงานแรกที่สามารถจ่ายเงินถึงมือผู้เสียหายได้ ตรงนี้ตนต้องขอชื่นชมเจ้าหน้าที่ของกรมคุ้มครองสิทธิและเสรีภาพ สำนักงานยุติธรรมจังหวัด ที่ลงพื้นที่ติดตามเอาใจใส่ประชาชาชน
นายสมศักดิ์ กล่าวอีกว่า ในส่วนของผู้บาดเจ็บเราต้องเร่งดูแลในส่วนนี้ด้วย อย่าให้ตกหล่นเพราะคนกลุ่มนี้จะได้เงินทีหลังผู้เสียชีวิต เนื่องจากต้องใช้เวลารักษาตัว ดังนั้นเราต้องติดตามเรื่องและเร่งดำเนินการจ่ายเงินเยียวยาให้เร็วที่สุด เมื่อพวกเขารักษาตัวเสร็จสิ้นแล้ว เพื่อช่วยแบ่งเบาภาระและช่วยบรรเทาความเดือดร้อนให้กับผู้เสียหาย นอกจากนี้หากยังมีเรื่องเก่าเรื่องใดที่ยังค้างอยู่ก็ขอให้ช่วยเร่งติดตามดำเนินการให้เสร็จสิ้นด้วย อย่าให้ค้างคา เราต้องทำงานอย่างเต็มที่เพื่อเป็นที่พึ่งให้กับประชาชนทุกคน
วันจันทร์ที่ 17 ตุลาคม 2565
ครม. เคาะร่าง พ.ร.ฎ.เวนคืนที่ดินเขตบางแค-หนองแขม ขยายทางหลวงท้องถิ่นเชื่อมถนน "ทวีวัฒนา-บางบอน 3"
.....
ที่ประชุม ครม. (11 ต.ค. 65) อนุมัติร่างพระราชกฤษฎีกากำหนดเขตที่ดิน "ที่จะเวนคืน" ในท้องที่แขวงบางแคเหนือ แขวงหลักสอง เขตบางแค และแขวงหนองค้างพลู แขวงหนองแขม เขตหนองแขม กรุงเทพมหานคร พ.ศ. ...
.
การอนุมัติร่าง พ.ร.ฎ.ดังกล่าว เพื่อให้สามารถดำเนินการก่อสร้างและขยายทางหลวงท้องถิ่นสายเชื่อมระหว่าง “ถนนทวีวัฒนากับถนนบางบอน 3” ได้อย่างต่อเนื่อง เนื่องจาก พ.ร.ฎ.ฉบับเดิม เมื่อปี 61 กำลังจะสิ้นสุดในวันที่ 23 พ.ย. 65
.
โดยมีระยะทางก่อสร้างประมาณ 3 กิโลเมตร แบ่งเป็น 2 ช่วง ประกอบด้วย
.
• ช่วงที่ 1 ถนนทวีวัฒนาถึงซอยเพชรเกษม 69 เป็นการก่อสร้างทางยกระดับ (แนวเหนือ - ใต้) ข้ามซอยเพชรเกษมตามแนวถนนทวีวัฒนาและซอยเพชรเกษม 69
• ช่วงที่ 2 ซอยเพชรเกษม 69 ถึงถนนบางบอน 3
.
สำหรับขั้นตอนการดำเนินการ มีดังนี้
.
• ขยายช่องทางจราจรบริเวณสะพานข้ามคลองภาษีเจริญ จากเดิม 2 ช่องทางจราจร ขยายเป็น 4 ช่องทางจราจร
• ขยายช่องจราจรบริเวณซอยเพชรเกษม 69 และถนนบางบอน 3 จากเดิมขนาด 2 ช่องจราจร เป็นถนนคอนกรีตเสริมเหล็กขนาด 4 ช่องทางจราจร
• ขยายเส้นทางจราจรบริเวณแยกจุดตัดของถนนเลียบคลองภาษีเจริญฝั่งเหนือและฝั่งใต้เป็น 5 ช่องทางจราจร เพื่อให้รถสามารถเลี้ยวซ้ายผ่านตลอดบริเวณแยกจุดตัดทั้ง 2 ได้
.
ทั้งนี้ ร่าง พ.ร.ฎ.ฉบับนี้ มีกำหนดใช้บังคับ 4 ปี และเจ้าหน้าที่จะดำเนินการเข้าสำรวจที่ดินและอสังหาริมทรัพย์ที่อยู่ภายในแนวเขตที่ดินที่จะเวนคืน ภายใน 120 วัน นับแต่วันที่ พ.ร.ฎ.ใช้บังคับ เนื่องจากในช่วงที่มีการแพร่ระบาดของโรคโควิด-19 ทำให้การสำรวจอสังหาริมทรัพย์ที่ต้องเวนคืนยังไม่แล้วเสร็จ
.
อ่านเพิ่มเติม คลิกhttps://www.thaigov.go.th/news/contents/details/60330
#ไทยคู่ฟ้า#สื่อสารรัฐบาลไทย
-------------------
วันศุกร์ที่ 4 พฤศจิกายน 2565
อย่าแชร์! รัฐบาลช่วยเงินทำศพผู้สูงอายุ รายละ 30,000 บาท ไม่เป็นความจริง ขอความร่วมมือ ปชช. ส่งต่อข่าวจริง คือ รัฐบาลช่วยเหลือรายละ 3,000 บาทตามหลักเกณฑ์ที่ พม. กำหนด
.....
ขณะนี้ มีการแชร์ข้อมูลผ่านสื่อโซเชียลมีเดีย เนื้อหาเกี่ยวประกาศในราชกิจจานุเบกษา (19 พ.ค. 63) เรื่อง การสนับสนุนการสงเคราะห์ในการจัดการศพตามประเพณี ที่มีวัตถุประสงค์เพื่อช่วยเหลือในการจัดการศพผู้สูงอายุตามประเพณีที่มีฐานะยากจน ย้ำว่า "เงินทำศพผู้สูงอายุ" รายละ 30,000 บาท นั้น ไม่เป็นความจริง
.
ข้อมูลจริง คือ รัฐบาลโดยกระทรวงการพัฒนาสังคมและความมั่นคงของมนุษย์ (พม.) จะช่วยเหลือเงินในการจัดการศพผู้สูงอายุ รายละ 3,000 บาท โดยผู้สูงอายุที่เสียชีวิตจะต้องเข้าหลักเกณฑ์ ดังนี้
• ผู้เสียชีวิตอายุเกิน 60 ปีบริบูรณ์ขึ้นไป
• มีสัญชาติไทย เป็นผู้สูงอายุที่มี "บัตรสวัสดิการแห่งรัฐ"
• ผู้สูงอายุซึ่งอยู่ในศูนย์พัฒนาการจัดสวัสดิการสังคมผู้สูงอายุ สถานสงเคราะห์ สถานดูแล สถานคุ้มครอง หรือสถานใด ๆ ของรัฐหรือองค์กรปกครองส่วนท้องถิ่น ที่ดำเนินการจัดการศพตามประเพณีโดยมูลนิธิ สมาคม วัด มัสยิด โบสถ์
.
รัฐบาลขอความร่วมมือ ปชช. ที่รับข้อมูลข่าวสารผ่านสื่อโซเชียลมีเดีย ควรตรวจสอบข้อมูลจากแหล่งข่าวที่เชื่อถือได้ และไม่ส่งต่อข้อมูลอันเป็นเท็จ ซึ่งจะเป็นการป้องกันการสร้างความสับสนในสังคมได้
.
อ่านเพิ่มเติม คลิกhttps://www.thaigov.go.th/news/contents/details/61187
#ไทยคู่ฟ้า#สื่อสารรัฐบาลไทย
-------------------
วันพุธที่ 21 กันยายน 2565
สธ. ออกประกาศยกเลิก “โควิด-19” จากโรคติดต่ออันตราย เป็น “โรคติดต่อที่ต้องเฝ้าระวัง” เริ่ม 1 ต.ค. 65
.....
เว็บไซต์ราชกิจจานุเบกษา เผยแพร่ประกาศกระทรวงสาธารณสุข 2 ฉบับ ประกอบด้วย 1) ประกาศฯ ยกเลิกประกาศกระทรวงสาธารณสุข เรื่อง ชื่อและอาการสำคัญของโรคติดต่ออันตราย (ฉบับที่ 3) พ.ศ. 2563 พ.ศ. 2565 และ 2) ประกาศฯ เรื่อง ชื่อและอาการสำคัญของโรคติดต่อที่ต้องเฝ้าระวัง (ฉบับที่ 3) พ.ศ. 2565 สาระสำคัญ คือ เป็นการยกเลิกโรคโควิด-19 จากโรคติดต่ออันตราย เป็น “โรคติดต่อที่ต้องเฝ้าระวัง” ตั้งแต่ 1 ต.ค. 65 เป็นต้นไป
.
เนื่องจากขณะนี้จำนวนผู้ป่วยที่มีอาการรุนแรง - เสียชีวิต การแพร่ระบาดและความรุนแรงของโรคในทั่วโลกมีแนวโน้มลดลง ประกอบกับจำนวนวัคซีนป้องกันโรคในประเทศมีเพียงพอ โดยประชาชนได้รับวัคซีนในระดับความครอบคลุมสูง มีภูมิคุ้มกันเพิ่มขึ้น จึงสมควรปรับมาตรการทางกฎหมายให้สอดคล้องกับการผ่อนคลายมาตรการต่าง ๆ
.
สำหรับแนวปฏิบัติเมื่อเข้าสู่ภาวะหลังการระบาดใหญ่ (Post-pandemic) และโรคโควิด-19 เป็นโรคติดต่อเฝ้าระวัง ที่ประชุม ศบค. ในวันที่ 23 ก.ย. นี้ จะมีการพิจารณาอนุมัติแนวทางดำเนินการต่าง ๆ ทั้งด้านกฎหมาย การจัดการในภาพรวม ด้านสาธารณสุข - การแพทย์ การสื่อสารสร้างความเข้าใจ ฯลฯ โดยมีเป้าหมายให้ประชาชนอยู่ร่วมกับโรคโควิด-19 ได้อย่างปลอดภัยและดำเนินชีวิตได้เป็นปกติ
.
อ่านเพิ่มเติม คลิกhttps://www.thaigov.go.th/news/contents/details/59491
.
อ่านประกาศฯ ฉบับเต็ม คลิกhttp://www.ratchakitcha.soc.go.th/.../2565/E/223/T_0001.PDFและhttp://www.ratchakitcha.soc.go.th/.../2565/E/223/T_0002.PDF
#ไทยคู่ฟ้า#ร่วมต้านโควิด19
-------------------
วันศุกร์ที่ 30 กันยายน 2565
กรมการขนส่งทางบก กำหนดให้ผู้ประกอบการขนส่งทั้งรถโดยสารและรถบรรทุกต้องบำรุงรักษารถและเก็บประวัติการดำเนินการตามระยะเวลาอย่างน้อยทุก 6 เดือน หรือระยะทางไม่เกิน 40,000 กิโลเมตร
...
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคม กล่าวว่า ตามที่กระทรวงคมนาคมได้มีกฎกระทรวงกำหนดเงื่อนไขการบำรุงรักษารถไว้ในใบอนุญาตประกอบการขนส่ง พ.ศ. 2563 โดยมีวัตถุประสงค์เพื่อให้ผู้ประกอบการขนส่งทำการตรวจสอบและบำรุงรักษารถเมื่อครบตามระยะทางหรือระยะเวลาที่กำหนด เพื่อให้เกิดความปลอดภัยในการใช้งานรถและลดโอกาสในการเกิดอุบัติเหตุอันมีสาเหตุมาจากสภาพเครื่องอุปกรณ์และส่วนควบของรถขาดความสมบูรณ์ ซึ่งกรมการขนส่งทางบก (ขบ.) โดยความเห็นชอบของรัฐมนตรีว่าการกระทรวงคมนาคมได้มีประกาศ เรื่อง กำหนดหลักเกณฑ์ วิธีการ เงื่อนไข และระยะเวลาการบำรุงรักษารถตามกฎหมายว่าด้วยการขนส่งทางบก พ.ศ. 2565 เมื่อวันที่ 4 มีนาคม 2565 ซึ่งมีเนื้อหากำหนดให้ผู้ได้รับใบอนุญาตประกอบการขนส่งประเภทการขนส่งประจำทาง การขนส่งไม่ประจำทาง การขนส่งโดยรถขนาดเล็ก และการขนส่งส่วนบุคคล ให้มีการบำรุงรักษารถตามระยะเวลาทุก 6 เดือน หรือระยะทาง 40,000 กิโลเมตร ทั้งนี้ จะทำการบำรุงรักษาตามระยะทางหรือระยะเวลาที่น้อยกว่า หรือจะบำรุงรักษารถตามระยะทางหรือระยะเวลาที่ผู้ผลิตรถกำหนดก็ได้ ประกาศดังกล่าวมีผลบังคับใช้ 21 กันยายน 2565 โดยรถกลุ่มแรกต้องเริ่มทำการบำรุงรักษาตั้งแต่วันที่ 1 ตุลาคม 2565 เป็นต้นไป
รองอธิบดีกรมการขนส่งทางบก กล่าวต่อไปว่า โดยในขั้นตอนการบำรุงรักษารถนั้น ผู้ประกอบการขนส่งสามารถนำรถเข้าทำการบำรุงรักษาได้ตามช่องทางต่าง ๆ ได้แก่ ศูนย์บริการของผู้ผลิตรถ อู่รับซ่อมรถทั่วไป หรือศูนย์ซ่อมของผู้ได้รับใบอนุญาตหรือเจ้าของรถ ทั้งนี้ รายละเอียดรายการที่ต้องบำรุงรักษารถ มีจำนวน 10 รายการ ได้แก่ 1) ระบบเครื่องยนต์ 2) ระบบไอเสีย 3) ระบบส่งกำลัง 4) ระบบบังคับเลี้ยว 5) ระบบห้ามล้อ 6) ระบบรองรับน้ำหนัก 7) ระบบไฟฟ้า ไฟส่องสว่างและไฟสัญญาณ 8) กงล้อและยาง 9) ตัวถัง 10) ระบบเชื้อเพลิง และให้บันทึกประวัติการบำรุงรักษารถลงในใบแบบบันทึกการบำรุงรักษารถ (Log Book) และจะต้องนำมาแสดงเมื่อนำรถเข้ามาตรวจสภาพรถที่สำนักงานขนส่ง โดยนายช่างตรวจสภาพรถจะทำการตรวจสอบสภาพรถเปรียบเทียบกับแบบบันทึกการบำรุงรักษารถว่ามีการบำรุงรักษาสอดคล้องตามที่ได้บันทึกไว้หรือไม่ และบันทึกข้อมูลการบำรุงรักษารถลงในระบบบันทึกข้อมูลการตรวจสภาพรถของ ขบ. โดยในการเริ่มต้นบำรุงรักษารถ กำหนดระยะเวลาการนำรถเข้าบำรุงรักษาตามรอบสิ้นงวดภาษี ดังนี้
- รถที่มีอายุภาษีสิ้นงวดที่ 3 ของปี 2565 ซึ่งเป็นรถกลุ่มแรก ให้เริ่มบำรุงรักษา 1 ตุลาคม 2565
- รถที่มีอายุภาษีสิ้นงวดที่ 4 ของปี 2565 เริ่มบำรุงรักษา 1 มกราคม 2566
- รถที่มีอายุภาษีสิ้นงวดที่ 1 ของปี 2566 เริ่มบำรุงรักษา 1 เมษายน 2566
- รถที่มีอายุภาษีสิ้นงวดที่ 2 ของปี 2566 เริ่มบำรุงรักษา 1 กรกฎาคม 2566
รองอธิบดีกรมการขนส่งทางบก กล่าวเพิ่มเติมว่า ขบ. ขอความร่วมมือผู้ประกอบการขนส่งให้นำรถมาบำรุงรักษาตามหลักเกณฑ์ดังกล่าวเพื่อความพร้อมของรถ และความปลอดภัยในการให้บริการประชาชน ลดการสูญเสียทั้งชีวิตและทรัพย์สินเนื่องจากอุบัติเหตุ และเนื่องจากการบำรุงรักษารถได้ถูกกำหนดเป็นเงื่อนไขในใบอนุญาตประกอบการขนส่งตามมติของคณะกรรมการควบคุมการขนส่งทางบกกลาง ดังนั้น การฝ่าฝืนหรือไม่ปฏิบัติตามเงื่อนไขจะถือว่าเป็นความผิดฐานไม่ปฏิบัติตามเงื่อนไขในใบอนุญาตประกอบการขนส่ง มีโทษปรับไม่น้อยกว่า 1,000 บาท และอาจส่งผลต่อการพิจารณาการต่อใบอนุญาตประกอบการขนส่งต่อไปด้วย
วันศุกร์ที่ 9 กันยายน 2565
ที่ปรึกษานักบริหารฯสำนักงาน กพร. เข้าพบปลัดวธ. เพื่อติดตามการปฏิบัติราชการด้านการบริหารจัดการหน่วยงานภาครัฐส่วนกลาง รอบ ๒ ของนักบริหารการเปลี่ยนแปลง รุ่นที่ ๑๕
ที่ปรึกษานักบริหารฯสำนักงาน กพร. เข้าพบปลัดวธ. เพื่อติดตามการปฏิบัติราชการด้านการบริหารจัดการหน่วยงานภาครัฐส่วนกลาง รอบ ๒ ของนักบริหารการเปลี่ยนแปลง รุ่นที่ ๑๕
ที่ปรึกษานักบริหารฯสำนักงาน กพร. เข้าพบปลัดวธ. เพื่อติดตามการปฏิบัติราชการด้านการบริหารจัดการหน่วยงานภาครัฐส่วนกลาง รอบ ๒ ของนักบริหารการเปลี่ยนแปลง รุ่นที่ ๑๕
เมื่อเร็วๆ นี้ นายปวิณ ชำนิประศาสน์ ที่ปรึกษานักบริหารการเปลี่ยนแปลงรุ่นใหม่ (นปร.) สำนักงาน กพร. และคณะ เข้าพบ นางยุพา ทวีวัฒนะกิจบวร ปลัดกระทรวงวัฒนธรรม (ปลัดวธ.) เพื่อติดตามการปฏิบัติราชการด้านการบริหารจัดการหน่วยงานภาครัฐส่วนกลาง รอบ ๒ ของนักบริหารการเปลี่ยนแปลง รุ่นที่ ๑๕ โดยมี นางสุภัทร กิจเวช ผู้อำนวยการกองกลาง และเจ้าหน้าที่ที่เกี่ยวข้องเข้าร่วม ณ ห้องประชุม ชั้น ๖ อาคารวัฒนธรรมวิศิษฏ์ กระทรวงวัฒนธรรม กรุงเทพฯ